**FELHÍVÁS**

Dr. Tarcali Gábor elnök úr levelére hivatkozással ezúton tájékoztatom, hogy a Földművelésügyi Minisztérium akciót indít a lejárt szavatosságú régi, elsősorban történelminek nevezhető növényvédő szer hulladékok térítésmentes begyűjtésére és megsemmisíttetésére, mely elhatározás e probléma megoldására üdvözlendő, hiszen Magyarország érdeke, hogy megszabadulhassunk ezektől a veszélyes növényvédő szer hulladék tételektől.

A Földművelésügyi Minisztérium a Magyar Növényvédő Mérnöki és Növényorvosi Kamarát bízta meg a lejárt szavatosságú, történelmi növényvédő szer tételek országos felmérésével. Fontos kiemelni, hogy a felmérés, majd ezt követően a lejárt növényvédő szer hulladék készletek begyűjtése a készletekért felelősök, a készlet tulajdonosok, kezelők, érintettek számára **név nélkül** és **költségmentesen** fog történni. Jelen akció keretében tehát senkinek nincs oka attól tartani, hogy esetleg valamilyen szankciót foganatosít a hatóság azokkal szemben, akiknél ilyen készletek találhatók. **Az felmérés és begyűjtés célja hangsúlyozottan az, hogy végérvényesen megszabadulhasson az ország e veszélyes anyagoktól, nem szankciók érvényesítése.** Eztkiemelten fontos kihangsúlyozniannak érdekében, hogy az érintett személyek bizalommal legyenek az akció iránt, és merjék bejelenteni ilyen készleteiket a Növényorvosi Kamarának.

A Földművelésügyi Minisztérium Hulladékgazdálkodási Főosztálya által meghirdetett akció keretén belül a rendelkezésre álló idő korlátozott**. Legkésőbb 2017. november 13.-ig van mód bejelenteni e készleteket a Magyar Növényvédő Mérnöki és Növényorvosi Kamarának**.

A fentiekre tekintettel bárki – mezőgazdasági gazdálkodó, vállalkozó, kereskedő, magánszemély -, akinek tulajdonában, kezelésében ilyen lejárt növényvédő szer hulladék van, **vegye fel a kapcsolatot a Magyar Növényvédő Mérnöki és Növényorvosi Kamara Pest Megyei (2100 Gödöllő, Kotlán S. u. 3.) és Budapest Fővárosi Szervezetével (1118 Budapest, Budaörsi út 141-145.) a pontos felmérés, illetve a későbbi térítésmentes elszállíttatás érdekében.**